
АУҒАНСТАН: СӘУІР ТӨҢКЕРІСІ ТҰТАНДЫРҒАН СОҒЫС
1978 жылы сәуір айында Ауғанстанда әскери төңкеріс болды. Биыл 27 сәуірде осы оқиғаға 40 жыл толады.Әлем назарын аудартқан Ауғанстанда әлі тыныштық орнаған жоқ. Сәуір төңкерісінің жеңісі Ауғанстандағы ахуалды ауырлатпаса, жеңілдеткен жоқ. Төңкеріс нәтижесінде билікке келген коммунистер ел ішіндегі жағдайды КСРО-ны қатыстыра отырып шешкілері келді. Ақыры КСРО әскер кіргізіп, сол уақыттан бері бұл ел қырсық шырмауынан шыға алмай қалды. Шындығында бәрі қалай басталды?
Сәуір төңкерісі қарсаңында экономикалық дамуы жағынан 129 дамушы мемлекеттердің арасында Ауғанстан 108-орынды иеленді. Елдің ауыл шаруашылығы ескілік сарқыншақтарына әбден шырмалған еді. Сәуір төңкерісіне дейін халықтың 90%-ы ауылдық жерде өмір сүрді, ондағы билік феодалдардың, тайпа көсемдері мен молдалардың қолында болды. 13 миллионнан астам адам отырықшылық күй кешті, ал 3 миллионнан астам ауғандықтар көшпелі немесе жартылай көшпелі тұрмыс құрды. Халықтың едәуір бөлігі сауатсыз еді.
Елде саяси партиялардың қызметіне тиым салынды. Король Закир Шах (1933-1973жж.) басқарған монархиялық, сосын Мұхаммед Даудтың (1973-1978жж.) республикалық үкіметінің тиым салуына қарамастан 1965 жылы маркстік бағытта құрылған Ауғанстан Халықтық Демократиялық Партиясы (АХДП) жасырын түрде өз күресін жалғастырды. АХДП - «Халық» (төраға Н.Тараки) және «Парчам (Ту)» (төраға Б.Кармаль) деп аталатын екі топтан тұрды. 
1977 жылы мемлекеттік аппараттан көптеген адамдар қуылды. Елдегі мұндай жағдай халықтың жаппай наразылығын тудыра бастады. 1970-жылдардың екінші жартысында Ауғанстанда шаруалар мен помещиктік-ұсақ буржуазия арасында қайшылықтар үдеп, халық жағдайы бірден шиеленіске тап болды. М.Даудтың аграрлық реформасы еш нәтиже шығара алмады. Елдегі әлеуметтік-таптық қайшылықтар мен саяси күрестердің шиеленісуі армияда да оппозициялық көңіл-күйді байқатты. 1973 жылы 17 шілдеде генерал М.Дауд офицер-коммунистерді (А.Қадырды, А.Ватанжарды және С.Гулябзойды) шебер пайдалана отырып, «Парчамның» жетекші қайраткерлерінің көмегімен қан шашылмаған төңкеріс жасап, король Захир Шахты биліктен шеттетті, монархияны таратып, өзін республиканың президенті деп жариялады. Қызметке кіріскеннен кейін М.Дауд АХДП-ның көшбасшыларымен санасатынына сендіргенмен, олардың ұсынған жолдарына бой ұсынбай, мұндай жолбикелерден тезірек құтылуға асықты. Сөйтіп ол өзінің  маңайындағы кеңесшілерін парчамшылардан түгел тазартты. Оған төңкеріс жасауға көмектескен офицерлер далада қалды. Бұл жағдай кейінірек М.Даудтың өз басына таяқ боп тиді.
1977-1978 жж. Кабул, Кандагар, Герат және т.б. ірі қалаларда жаппай  толқулардың болуы ел ішіне қандай да  бір төңкерісті алып келетінін байқатты. Елдегі репрессиялық шараларды жүзеге асыра бастаған М.Дауд  АХДП басшыларын қудалауды бастады. АХДП басшылары Н.М. Тараки мен Б.Кармаль тұтқындалды. Саяси қарсыластарын тұтқынға алған үкімет, 26 сәуір күні елдегі бүкіл әскери бөлімдерде коммунистерді басып-жаншудың құрметіне мереке өткізді. Ауғанстанның Қорғаныс министрі М.Х. Расули әскери қызметшілер үшін салтанатты кешкі тамақ пен көңіл көтеру шараларын ұйымдастыруға бұйрық берді. Осыны пайдаланған «халықшылдар» тобы төңкеріс жасаудың әзірлік жұмыстарына кірісті.
27 сәуірде таңертеңгі сағат 6-да Кабулдағы хайуанаттар паркінің маңайында С.М. Гулябзойдың (ішкі әскерлер мен әуе шабуылының қорғанысына), А.Пайяманың (4-танкішілер бригадасына), А.Паймаанның (зенитші-ракеташылар бригадасына), М.Дустың (32-командос полкіне жауапты) қатысуымен әскери төңкеріске басшылық жасау тобының мәжілісі  болып өтті. Осы мәжілісте таңертеңгі сағат 8-де барлығы да өз әскери бөлімдерімен төңкерісті бастауға сақадай-сай тұратын болып келісті. «Саид Мұхаммед» атты пароль, «Миг-21» атты шақыру белгіленді.
Бұл күні Кабулдың ауасы шайдай ашық болды. Алдыда болатын оқиғадан бейхабар қала тұрғындары күнделікті  тіршілігімен айналысты. Министрлер  кабинеті сағат 9-да өздерінің мәжілісін бастады. Оған М.Дауд төрағалық етті. Күн тәртібінде тұтқындалған АХДП басшыларының тағдыры туралы сұрақ тұрды. Министрлердің басым көпшілігі, М.Даудтың өзін қосқанда тұтқындағыларға өлім жазасын жариялауға қарсы болмады. Оны қолдаушылар мен қарсыластар арасында қызу айтыс-тартыстар да өтті. Кабул радиосы бұл уақытта АХДП басшыларын астыртын төңкеріс жасауға қатысушылар деп айыптап, қамауға алғанын хабарлап та қойды.
27 сәуір күні сағат 9-да майор М.А. Ватанжар өзінің бригада командирінің кабинетіне кіріп, коммунистік басшылар тұтқынға  алынғаннан кейінгі қауіпсіздікті күшейту және президент сарайына  күшті күзет қою мақсатында, қарамағымдағы батальонға оқ-дәрі бөлуге рұқсат етуіңізді өтінемін деді. Бригада командирі батальондағы әрбір  12 танкіге 6 снарядтан алуға рұқсат қағазын берді. Тік тұрып құрмет көрсеткен жас офицер кабинеттен шықты. Ал командир болса үкіметті құлатуға бағытталған  күшке рұқсат бергенін білмеді. Оқ-дәрі бөлуге берілген  рұқсат қағазындағы 6 санына нөл санын қосқан М.А. Ватанжар, әрбір танкіге 6-дан емес, 60-тан снаряд алды.           
Белгіленген жоспар бойынша сағат 12-ге таяу ауғандық Әскери әуе күштері (ӘӘК) эскадрильясі әскери қалашықтар мен президент сарайының үстінен ұшуды бастады. Бұл уақытта танкішілер ротасының аға капитаны Омардың қолбасшылығымен 4-танкішілер бригадасының алғашқы легі президент сарайы қақпасының алдында тұрды. Үкімет мәжілісі бұл уақытта жалғаса берді. Әскерилерге майор М.Ватанжар, майор С.Тарун, майор Н.Мұхаммед, майор Ш.Маздурьяр және капитан Ахмеджан атты офицерлер басшылық жасады.
Дәл сағат 12-де Ватанжар президент сарайын атуға бұйрық берді. Алғашқы оқ атылысымен сарайға жан-жақтан оқтар борады. М.Дауд мәжілісті тоқтата салып: «кімде-кім өз өмірін сақтағысы келсе, сарайды тастап қашуға болады» – деп министрлерге  мәлімдеді. Шабуылдаушылар қару-жарақ және басқару пункттерін тез басып алуға кірісті. Қарсылық көрсетушілер ескертусіз атылды, қалғандары қамауға алынды. Қорғаныс министрі Г.Расулидың нұсқауымен шабуылға шыққан 7-ші және 8-дивизиялардың, 88-артиллерияшылар бригадасының іс-қимылы бейтараптандырылды. Кешке қарай 4-танкішілер бригадасына «коммандос» бөлімінің үлкен тобы келіп қосылды. Осыдан кейін М.Даудқа берілген бөлімшелер әлсіздендірілді. Сағат кешкі 17.30-да С.Д. Тарун тұтқында отырған АХДП басшыларын қамаудан босатты.
Сағат 17.00 және 17.30-да аралығында көтерілісшілер радиостанцияны басып алды.  Радиодан билік басындағылар ауысқан кезде дәстүрлі түрде орындалып отыратын «Рага Мальхар» ұлттық әуені берілді. Артынан төңкерістің жеңгендігі туралы хабарланды. Радиодан хабар тарасымен ауған ӘӘК-нің ұшақтары, көтерілісшілерге әлі де қарсылық көрсетіп жатқан М.Дауд пен оның жақындары және оған адал қызмет ететін күзет орналасқан президент сарайын соққының астына алды. «Коммандос» тобы М.Даудтың сарайына басып кірді және олардан қарсылық көрсетуін тоқтатуды талап етті. Атыс кезінде М.Дауд және оның отбасы мүшелері оққа ұшты.
28 сәуір күні таң ата танкішілердің, ұшқыштардың және «коммандос» тобының бірлескен күш жігерімен президент сарайын қорғаушы ұланның қарсылығы басылып, билік АХДП жағына көшті.  Біраз уақыттардан кейін Кандагар, Желалабад, Герат, Газни горнизондары, Шинданд, Мазари-Шариф және т.б. жерлердегі әуежайлар көтерілісші офицерлердің бақылауына көшті. Әскери қызметшілер арасынан 43 адам қаза тапты. Жалпы шығын 100 адамға жетті.
1978 жылдың 27 сәуірінен 3 мамырына дейін  Кабулда бірде-бір газет шықпады. Елдегі болып жатқан жағдайлар жөнінде халық тек Кабулдық радиодан ғана ақпарат алды. Қарапайым халық сәуір төңкерісінің жеңісін қуанып қарсы алды. Өйткені ауған халқы өз өмірлерінде оң өзгеріс күтіп, ол өзгерістерге осындай төңкерістің нәтижесінде қол жеткіземіз деп үміттенді.
Ауғанстанның Қарулы күштері елдегі жағдайға толық бақылау орнатты. 29 сәуір күні таңертең жұмысшылар, қызметшілер, сатушылар, студенттер, еңбекшілер өздерінің күнделікті жұмысын бастады. Барлық дүкендер ашылып, тұрғындар азық-түлік және басқа тауарлармен толық қамтамасыз етілді. Елдегі шаруашылық механизмі бір қалыпты жұмыс істей бастады.
1978 жылдың 29 сәуірі күні кешкі сағат 21.00-де Әскери-революциялық кеңестің Қарулы күштері өз билігін Ауғанстанның ең жоғары органы саналған Революциялық кеңеске өткізді. Революциялық кеңестің құрамына 40 адам кірді, оның бесеуі Қарулы күштердің өкілі болды. 1978 жылы 30 сәуірде АХДП-ның бірінші мәжілісінде ОК-тің Бас хатшылығына Н.М. Тараки, ал орынбасарлығына Бабрак Кармаль сайланды. Революциялық кеңес, 30 сәуір күні елді Ауғанстан Демократиялық Республикасы (АДР) деп жариялады.
1978 жылы 9 мамырда АДР-дың жаңа үкіметінің түбегейлі әлеуметтік-экономикалық реформалар бадарламасы  жарияланды. Онда: шаруалардың ырқына сай және олардың қатысуымен жер реформасын жүзеге асыру, [image: ]қанау мен пайдаланудың барлық түрлерін тоқтату,  қоғамдық өмірді демократияландыру,  ұлттық езгі мен кемсітушілікті жою,  әйелдердің тең  құқықтығын жариялау, ел экономикасындағы мемлекеттік секторды нығайту, халықтың өмірлік деңгейін көтеру,  сауатсыздық пен жұмыссыздықты жою,  бағаны бақылау, экономика, саясат, мәдениет және идеологияда империализм мен жаңарған отаршылдық әсерін аластату көзделді.  
Бірақ маңызды реформалар кезінде АХДП шамадан тыс радикализм мен негізсіз шапшаңдықты көрсетті, ауылдық жерлердегі әлеуметтік қатынастардың табиғатын білмеді, көбінесе ұлттық ерекшеліктер мен тарихи дәстүрлерді елемеді. Қоғамда айқын әлеуметтік шекара жоқ жағдайда, классикалық марксистік схемаларға негізделген социалистік революцияны жүзеге асырудың нақты емес міндетін қойды. Коммунист реформаторлар халықтың рухани және қоғамдық өмірінде мұсылман дінбасыларының маңызды рөл атқаратынын бағаламады. Сондықтан жүргізілген реформалар халыққа түсініксіз болып қабылданбады және жаппай қарсылық тудырды.  
Шаруаларды қарыз қорлығынан құтқарғанымен үкімет оларға несие берудің баламалы көздерін құра алмады.  Отбасы және неке туралы заң дінбасылардың ықпалына қысым жасап, ғасырлық дәстүрлерді бұзды деп бағаланды.  Жер реформасын жүргізу кезінде ірі меншік иелерінен жерді алудың өтемақысыз жүргізілуі, жеке меншік құқығын бұзу деп саналды. Жер тек ірі меншік иелерінен ғана емес, орта және ұсақ меншік иелерінен тәркіленді.  Жеке мүлікті тіркеуде шариғат сотымен рәсімдеу дәстүрі ескерілмеді.  Жердің жаңа иелерін  сумен, егістік тұқыммен, еңбек құралдарымен және тыңайтқыштармен қамтамасыз ете алмады.  Су көздері бұрынғыдай жеке билеушілердің меншігінде қала берді. Сонымен бірге жерді мұқтаж шаруалардың аз ғана бөлігі (21%)  алды. 
Сәуір төңкерісі жеңісінің алғашқы қадамдарынан бастап-ақ  жаңа үкімет жол берген қателіктер елдегі оң процестің  дамуын күрделенідіріп жіберді, бүйрегі бұратын одақтастарды үркітіп алды, сөйтіп олардың көпшілігі  үкіметтің жауына айналды. АХДП маркстік-лениндік партия ретінде насихатталды. Сонымен бірге барлық демократиялық және прогесшіл күштердің біріккен  майданын құру шаралары қолданылмады. Сондай-ақ қоғамдағы ұлтаралық  қатынастардағы айырмашылықтарды елемеу теріс зардаптарға әкеп соқты. Осының бәрі  саны аз ұлттар мекендейтін  аудандардағы жағдайға кері әсер етіп, моджахедтердің ұлттық қайшылықты өз мақсаттарына пайдаланыуына негіз болды. 
Әсіресе АХДП-ның шаруаларға қатысты теріс саясаты елдегі жағдайдың дамуына кері әсер етіп, оны ауыр зардаптарға ұрындырды. Түрлі қолайсыздықтардан және контрреволюциялық насихаттың әсерінен шаруалардың көпшілігі Пәкістан мен Иранға кетті, онда олар  бүлікшілердің қарулы отрядтарының  сарқылмас күшіне  және негізгі көзіне айналды. Ауған шаруаларының елде қалған бөлігі АДР үкіметіне қарсы күрес жүргізушілердің тобын толықтырды. Үкіметтің  Пәкістанмен шекаралас аудандарындағы тайпаларға  қатысты жүргізген  теріс саясаты  көбіне  реакциялық күштердің  қарсы күресін тудырды. 
1978 жылы маусымда АХДП басшыларының арасында жікке бөліну басталып, билікті «Халықшылар» тобы басып алды. Б.Кармаль бастаған «Парчам» тобының көшбасшылары АХДП ОК Саяси бюросының шешімімен барлық қызметтерінен алынып, шетелдерге елшілікке жөнелтілді. «Парчам» тобының көшбасшылары елден қуылғанымен, АХДП арасындағы алауыздық тоқтамады. Бірінші басшы Н.Тараки мен Х.Амин арасында теке-тірес басталды. КСРО басшысы Л.Брежневке арқа сүйеген Н.Тараки тақтан тайдырылып, 1979 жылы қыркүйекте оның орнына Х.Амин жайғасты.
Х.Аминнің билігі елдегі экономикалық ахуалды, ең алдымен ауыл шаруашылығын айтарлықтай нашарлатты. Аграрлық реформаның дұрыс жүргізілмеуінен көптеген жер иелері шетелге кетті. Жаңа жер иелері «халық билігі» арқылы алынған жерлерді өңдеуден бас тартты.   Нәтижесінде, Ауғанстандағы егістік аудандар 1979 жылы  9%-ға, астық өндірісі 10%-ға, ал өнеркәсіптік дақылдар 25-30%-ға төмендеді. Жан басына шаққандағы ұлттық табыс бір жыл ішінде шамамен 14%-ға төмендеді.        
Сәуірдегі әскери төңкерістен кейін армияда жағдай күрт нашарлады. Революциядан кейін даудтық армияның 60-қа жуық генералы қамауға алынды. Олардың кейбіреулері  өлтірілсе, біреулері отставкаға кетуге мәжбүр болды. Х.Аминның үш ай билігі тұсында армиядағы қайта құрулар (репрессия,  жаппай босату)  солдаттардың моралдық, жауынгерлік қабілеттілігін әлсіретіп қана қоймай, оның күш-жігерін төмендетті, әскер саны  90 мыңнан 40 мыңға дейін азайды.  
1978 жылдың өзінде Пәкістан аумағында қарулы отрядтарды даярлау лагерлері мен базалары құрылды. 1979 жылдың аяғына таман Пәкістан аумағында орналасқан қарулы отрядтарды даярлауға арналған 23 лагерде 35 мың адам даярлықтан өтті. Оған қоса Ауғанстанмен көршілес елдерде 100-ден астам оқу орталықтары жұмыс істей бастады, ал олардағы бүлікшіл күштер 100 мың бандиттер мен жалдамалыларға дейін өсті. Бұл кезде елде ірі көлемді әскери ұрыс-қимылдары басталып, Ауғанстанның 26 провинциясының 18-інде қарулы қақтығыстар орын алды.                                                                                                                                 Ауғанстандағы ұрыс қимылының кеңейгені соншалық, жаңа өкіметтің бас орталығына нақты қауіп төне бастады.                                                                                                                      
Ауғанстандағы шиеліністі жағдайлардың өршуіне байланысты ауғандық жетекшілер тарапынан АДР-ға өз әскерлерімен көмек беру жөнінде Кеңес Одағына өтініштер түсе бастады. Н.М. Таракидің бастауымен ауғандық жетекшілер бірінші рет кеңестік әскерлерді жіберу туралы өтінішін 1979 жылдың 18 наурызда айтты. Алдымен «жоқ» деп жауап қатқан Кремль көсемдері 9 айдан кейін 40-армияны кіргізді.
Сол жылдардағы КСРО басшылары қандай революцияны қорғауға жиналғанын білмейтін, оған қоса өздері соңына дейін шеше де алмаған қиын қадамға тап болды. Бірте-бірте Х.Аминнің көзін жойып, оның орнын алмастыру ойлары пайда болды. Бұл уақытта Чехословакиядан жасырын түрде келіп, КСРО-да жер аударылушы құқында өмір сүріп жатқан, «Парчам»  тобының жетекшісі Бабрак Кармаль Мәскеуде жүрді. Сөйтіп, Б.Кармальға Х. Аминнің көзін құртатын күреске жетекші болу ұсынылды. Ол оған келісім беріп, тез арада КСРО Мемлекеттік қауіпсіздік комитетінің бақылауына алынды. КСРО басшысы Л.Брежнев досы Н.Тараки үшін Х.Аминнен кек алуға кірісті. Х.Аминге АҚШ-тың адамы деп те жала жабылды. Оның көзін жойып, орнына Б.Кармальды отырғызды.
Ауғанстанға кеңес әскерін кіргізу туралы соңғы саяси шешім 1979 жылы желтоқсанның 12 күні, түс ауа шағын ғана кеңес басшыларының тобымен шешілді. Бұл топта: Брежнев, Суслов, Андропов, Устинов және Громыко болды. Косыгиннің кейбір естелік жазбаларына көз тастасақ, ол бұл топта болмағанын, бұл уақытта сырқаттанып жатқанын айтты. Осылайша жағдай КОКП ОК Саяси бюросының толық мүшелерінсіз-ақ  шешілді. 
24 желтоқсан күні КСРО Қорғаныс министрі Д.Ф. Устинов қол қойған бірінші жазбаша құжат пайда болды. Құжатта: «Орталық Шығыстағы әскери-саяси жағдайға байланысты Ауғанстан үкіметінің соңғы өтініші дұрыс деп танылды. Достық ниеттегі ауған халқына интернационалдық көмек көрсету  мақсатында Ауғанстан демократиялық республикасына елдің оңтүстігінде орналасқан әскердің кейбір бөлімдері  кіргізіледі, сондай-ақ кейбір мемлекеттер тарапынан болатын антиауғандық әрекетке тыйым салып, қолайлы жағдай жасау үшін шешім қабылданды» – деп, қабылданған шешімнің қысқаша түсініктемесі берілді. 
1979 жылы 25 желтоқсанда Мәскеу уақыты бойынша сағат 15.00-де КСРО Қорғаныс министрінің берген бұйрығымен Ауғанстанға кеңес әскерлерін кіргізу басталды. Көрсетілген уақытта әскер әуеде де, жерде де мемлекеттік шекараны кесіп өтуді бастады. Дәл осы күннен бастап Ауғанстан кеңес әскерлерінің қатысуымен он жыл отқа оранды. Он жыл ішінде КСРО-ның 620 мың азаматы бұл соғыстың отына күйді. Оның 14453-і Ауғанстан территориясында көз жұмды. Ал Қазақстаннан 22 мың азамат қатысып, 1000-ға жуығы қаза тапты, 20 адамы із-түзсіз жоғалды. Қалай болғанда да бұл соғысқа қатысқандар Сәуір төңкерісі тұтандырған соғыстың отына күйгендер еді.

